
PARLAMENTUL ROMÂNIEI

CAMERA DEPUTAŢILOR

Comisia pentru drepturile omului, culte 

şi problemele minorităţilor naţionale 



Domnului deputat




Emil Popescu,



Preşedintele Comisiei juridice, de disciplină şi imunităţi

AVIZ

asupra    propunerii   legislative    pentru   modificarea  şi completarea Legii nr. 69/1992 privind alegerea Preşedintelui României



Biroul permanent al Camerei Deputaţilor a transmis, cu adresa nr. 203 din 19 octombrie 1998, Comisiei pentru drepturile omului, culte şi problemele minorităţilor naţionale, în vederea avizării, propunerea legislativă pentru   modificarea  şi completarea Legii nr. 69/1992 privind alegerea Preşedintelui României.



În şedinţa din 24 februarie 1999, comisia a analizat propunerea legislativă şi a hotărât, cu majoritate de voturi, să nu îi acorde aviz favorabil. Decizia Comisiei se întemeiază pe faptul că unele soluţii propuse de autor, ca de exemplu, disjungerea, prin lege, a alegerilor prezidenţiale de cele parlamentare ar avea consecinţe de ordin constituţional asupra duratei mandatului preşedintelui României în exerciţiu. Acest mandat ar trebui fie să fie redus, fie să fie prelungit, soluţii ce nu au temei constituţional. Pe de altă parte, se poate ajunge la disjungerea celor două categorii de alegeri în urma apariţiei unor situaţii ce ar duce la declanşarea unor alegeri parlamentare anticipate sau la angajarea procedurii de destituire din funcţie a preşedintelui României, ambele situaţii având codificate, în Constituţie, procedurile corespunzătoare de realizare, fără să existe necesitatea de a adăuga voluntarist căi sau soluţii noi la Constituţie, aşa cum procedează autorul propunerii legislative.



Comisia socoate, de asemenea, inacceptabilă propunerea de a diferenţia numărul de semnături cerut în vederea depunerii candidaturii pentru funcţia de preşedinte al României în funcţie de faptul dacă cel ce candidează este independent din punct de vedere politic, reprezintă un partid ori formaţie politică, sau este candidatul unei alianţe electorale. Acceptarea unei asemenea diferenţieri ar aduce atingere principiului egalităţii şanselor pentru candidaţi. Propunerea care îi obligă pe candidaţi să prezinte un raport financiar cu 10 zile  înainte de data alegerilor este mai curând o măsură de şicanare a candidaţilor, care nu se practică nicăieri, aplicată într-o perioadă în care aceştia trebuie să se concentreze  la maximum asupra campaniei lor electorale. Controlul asupra finanţării campaniei electorale trebuie să fie unul riguros şi deosebit de exigent, însă realizarea lui trebuie făcută pe baza unui raport elaborat după încheierea campaniei electorale. Eventualele încălcări ale dispoziţiilor legale referitoare la finanţarea campaniei electorale trebuie, în funcţie de gravitatea lor, să-şi primească  sancţiunea corespunzătoare, indiferent cine a comis acele încălcări: un candidat învins în alegeri sau candidatul care a fost ales preşedinte al României. Au fost şi alte considerente care au dus la neavizarea propunerii legislative.

PREŞEDINTE,

Marţian Dan

